Írski leikstjórinn Martin McDonagh , sem gerði hina frábæru In Bruges fyrir nokkrum árum , er loksins að fara af stað með sína aðra kvikmynd í fullri lengd , og ber hún nafnið Seven Psychopaths . Ekki verður vikið of langt frá því sem virkaði í fyrri mynd hans , en myndinni er lýst sem blóðugri , kolsvartri gamanmynd með völdum manni í hverju rými . Myndin fjallar um upprennandi handritshöfund , Marty ( Colin Farrel ) , sem á í erfiðleikum með að klára handrit sitt , Seven Psychopaths , og vantar innblástur og fókus í skriftirnar . Billy ( Sam Rockwell ) besti vinur hans , er atvinnulaus leikari og hundaþjófur í hlutastarfi , og vill allt gera til að hjálpa Marty . Hans ( Christopher Walken ) er glæpafélagi Billy , trúaður maður með truflaða fortíð . Þeir stela svo heittelskuðum hundi frá geðsjúkum gangster að nafni Charlie , sem svífst einskis til að fá kvikindið aftur og ná hefndum . Nokkur styr hefur staðið um síðastnefnda hlutverkið , hundaeigandann geðþekka , Charlie . Mickey Rourke var orðaður við hlutverkið , og jafnvel bárust þær fréttir að hann hefði afþakkað hlutverk í The Expendables 2 , til þess að hún myndi ekki trufla tökur á þessari mynd . Rourke gengur nú á milli viðtala vegna myndarinnar Immortals sem kemur út í mánuðinum , og nú virðist honum heldur betur hafa snúist hugur . Hann staðfesti að hann yrði ekki í myndinni með þessum orðum : „ Leikstjórinn var asni . Hann vildi fá allt fyrir ekkert . Hann getur farið að leika sér “ . Þetta eru reyndar ekki fyrstu ummæli Rourke í þessum pressutúr sem vekja athygli , en hann hefur einnig verið duglegur að lýsa því yfir hversu svekktur hann var með Iron Man II , hlutverk sem hann hafi lagt gríðarmikla vinnu í , en að mestu leiti endað á klippigólfinu . En við sem höfum meiri áhuga á því hvað McDonagh gerir næst heldur en Rourke , þurfum ekki að örvænta . Í hlutverk Charlie hefur stigið ekki síðri leikari , Woody Harrelson . Hann ætti að fara létt með það , og ef In Bruges er einhvers viti , þá ætti McDonagh að gera það líka . Ásamt því berast fréttir að Olga Kurylenko og Tom Waits séu staðfest í hlutverk , þó ekki sé vitað hve stór þau verði . Þessi er kominn hátt á lista hjá mér yfir væntanlegar myndir .